KIRJALLINEN KYSYMYS E-0215/00 esittäjä(t): Mauro Nobilia (UEN) komissiolle. Battipaglian jätteenpolttolaitos.



Virallinen lehti nro 330 E , 21/11/2000 s. 0103 - 0103



KIRJALLINEN KYSYMYS E-0215/00 esittäjä(t): Mauro Nobilia (UEN) komissiolle (4. helmikuuta 2000) Aihe: Battipaglian jätteenpolttolaitos Viittaan aikaisempaan yllä mainittua aihetta koskevaan kysymykseeni ja komission jäsen Wallströmin komission puolesta antamaan vastaukseen (P-2423/99)(1) Koska olisi toivottavaa, että komissio voisi ennalta estää sen, ettei suunniteltu hanke toteutuessaan rikkoisi voimassa olevia jätteenpolttolaitoksia koskevia määräyksiä, pyytäisin komissiolta vastausta seuraaviin kysymyksiin: - Eikö ole olemassa vaara, että jos tämä jätteenpolttolaitos rakennetaan suunnitelmien mukaan, sillä rikotaan yhteisön määräyksiä jätteenpolttolaitosten aiheuttamien ilmansaasteiden ehkäisemisestä? - Millä tavoin komissio aikoo taata sen, että yhteisön jätteiden käsittelyyn liittyvää säännöstöä noudatetaan? Kuinka se aikoo varmistaa erityisesti sen, ettei rikota neuvoston 3. maaliskuuta 1997 antamaa direktiiviä 97/11/EY(2) jolla on muutettu direktiiviä 85/337/ETY(3)julkisten ja yksityisten hankkeiden ympäristövaikutusten arvioinnista? (1) EYVL C 219 E, 1.8.2000, s. 158. (2) EYVL L 73, 14.3.1997, s. 5. (3) EYVL L 175, 5.7.1985, s. 40. Margot Wallströmin komission puolesta antama vastaus (13. maaliskuuta 2000) Kysymykset, jotka liittyvät vielä suunnitteluvaiheessa olevasta laitoksesta tulevien päästöjen ehkäisemiseen, kuuluvat yhteisön ympäristövaikutusten arviointia (YVA) koskevan lainsäädännön alaan. Tämä lainsäädäntö koostuu tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetusta neuvoston direktiivistä 85/337/ETY sekä sen muuttamisesta 3. maaliskuuta 1997 annetusta direktiivistä 97/11/EY. Direktiivin 97/11/EY 1 artiklassa säädetään, että jäsenvaltioiden on toteutettava kaikki tarpeelliset toimenpiteet sen varmistamiseksi, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Päästöt ilmakehään kuuluvat arvioitaviin vaikutuksiin.Hanke, johon arvoisa parlamentin jäsen viittaa, näyttäisi kuuluvan kyseisen direktiivin liitteessä II mainittuun yhteen hanketyyppiin. Direktiivin 97/11/EY 4 artiklan 2 kohdassa säädetään, että jollei direktiivin 2 artiklan 3 kohdasta muuta johdu, jäsenvaltioiden on määriteltävä liitteessä II mainittujen hankkeiden osalta joko tapauskohtaisesti selvittämällä tai jäsenvaltioiden asettamien raja-arvojen tai valintaperusteiden avulla, onko hanke arvioitava tämä hanke 5-10 artiklan mukaisesti. Komissio on pyytänyt tästä tapauksesta yksityiskohtaisia tietoja ja varmistaa, että asiaankuuluvaa yhteisölainsäädäntöä noudatetaan. Mitä tulee komission mahdollisiin toimenpiteisiin, joilla varmistetaan, että yhteisölainsäädäntöä noudatetaan, komissio korostaa, että sen toimivalta rajoittuu siihen, mitä EY:n perustamissopimuksessa määrätään. EY:n perustamissopimuksen valvojana komissio ei epäröi ryhtyä kaikkiin vaadittaviin toimenpiteisiin, myös rikkomista koskevaan menettelyyn, josta määrätään EY:n perustamissopimuksen 226 artiklassa (entisessä 169 artiklassa), varmistaakseen, että tässä tapauksessa noudatetaan asiaankuuluvaa yhteisölainsäädäntöä.